Պատվաստել երեխային թե՝ ոչ. Գիտնականների պատասխանը միանշանակ է
Երեխաներին հիվանդություններից պատվաստումների դեմ շարժումը Միացյալ Նահանգներում գնալով ավելի մեծ ուժ է հավաքում: Շարժման մասնակիցները փորձում են համոզել նախագահ Դոնալդ Թրամփին վերանայել երեխաներին պատվաստելու ավանդույթը:
Երեխաների պատվաստումների դեմ բողոքարարները անձրեւին ու ցրտին ցույցի էին հավաքվել. «Որպես ծնողներ, մենք ինքներս պետք է որոշենք այդ հարցը», - ասում է պատվաստումների դեմ բողոքի ցույցի մասնակիցը: Շարժումն այնքան ուժ է հավաքել, որ սկսել է անհանգստացնել բժիշկներին: «Այսօր Թեքսաս նահանգում կա 50,000 երեխա, ում ծնողները որոշել են չպատվաստել նրանց», - ասում է Բժշկության Բայլոր քոլեջի բժիշկ Փիթեր Հոթեզը: Պատվաստումների դեմ հանդես եկողներն ասում են, որ պատվաստումները կարող են առաջացնել բազմաթիվ հիվանդություններ՝ ալերգիայից մինչեւ աուտիզմ: Մասնագետները դրա հետ համաձայն չեն. «Պատվաստումը կարող է հակառակ ռեակցիա առաջացնել, սակայն միայն չափազանց հազվադեպ դեպքերում», - ասում է Առողջության ազգային ինստիտուտներից Էնթոնի Ֆաուչին: Բժիշկներին ընդդիմախոս ծնողները համոզված են սակայն, որ պատվաստանյութերի մեջ վնասակար բաղադրիչներ են ավելացնում. «Ավելացնում են ալյումին, ֆորմալդեհիդ, պոլիսորբեյթ, դրա հետ միասին՝ ընդհատված պտղի բջիջներ, եզան, խոզի, ոչխարի, կապիկի, շան բջիջներ: Այդ բջիջները մարդու մարմնի համար նախատեսված չեն», - ասում է պատվաստումների դեմ պայքարող շարժման ակտիվիստ Իրենը: Բժիշկներն իրենց կողմից պնդում են, որ երեխաների համար նախատեսված պատվաստումներն այսօր առավել անվտանգ են քան երբեւէ: Հենց պատվաստումներն են այսօր օգնում փրկել միլիոնավոր երեխաների կյանքեր, հիշեցնում են գիտնականները: Սակայն, լսելի լինելու համար գիտնականներին ու բժիշկներին պետք է դուրս գալ իրենց լաբորատորիաներից եւ խոսել մարդկանց հետ՝ բացատրելով, որ երեխայի կյանքը փրկող պատվաստումն անվտանգ է: